A. Záborská, poslankyňa: (2001-12-18):
Ešte v krátkosti reakciu na pána ministra, pokiaľ hovoril o tom, že nevie, kedy Európska únia pripraví tieto zákony, alebo smernicu týkajúcu sa európskeho kúpeľníctva. Môžem mu povedať, že 28. októbra tohto roku bolo zasadnutie Európskeho parlamentu, teda zástupcov Európskeho parlamentu s Európskym zväzom kúpeľov a pri tejto príležitosti sa prerokúvali zákonné úpravy pre kúpele a žriedla v jednotlivých štátoch Európskej únie a generálny tajomník Európskeho zväzu kúpeľov, súc informovaný na tomto zasadnutí, že sa pripravuje u nás zákon, poslal vyjadrenie, v ktorom hovorí: „Chcel by som vám týmto dať na vedomie, že Európsky zväz kúpeľov toho času vypracúva so všetkými svojimi členskými zväzmi podklady, ktoré stanovujú vo všetkých krajinách Európskej únie a tiež aj v kandidátskych prístupových krajinách porovnateľné zákonné ustanovenia.“ Podľa nášho názoru by nebolo nápomocné, keby si jednotlivé krajiny vypracúvali zákonné normy, ktoré by mohli naraziť na striktné odmietnutie členských štátov Európskej únie. Toto platí pre napojenie a účasť uznaných kúpeľných zväzov tak, ako je to predovšetkým uvedené v nemeckých zákonoch o kúpeľoch. V rozprave odzneli dva, v podstate tri návrhy, z ktorých dva boli zhodné. Pán poslanec Delinga aj pán poslanec Tatár dali návrh, aby v zmysle zákona o rokovacom poriadku Národnej rady Slovenskej republiky § 73 ods. 3 písm. b) sa Národná rada uzniesla, že nebude pokračovať v rokovaní o návrhu zákona. A potom druhý návrh pána poslanca Tatára, keby tento prvý neprešiel, aby sa predĺžil termín prerokúvania vo výboroch do 25. februára 2002 a v gestorskom do 28. februára 2002. Ďakujem pekne. I. Presperín, podpredseda NR SR: Ďakujem pani poslankyni. Vážení páni poslanci, panie poslankyne, prerušujem rokovanie o tomto bode programu. Nasleduje prvé čítanie o vládnom návrhu zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov (tlač 1248). Pán poslanec Ferkó, nech sa páči. Mikrofón pre pána poslanca Ferkóa. B. Ferkó, poslanec: Ďakujem pekne, pán predsedajúci. Na základe rokovania so zástupkyňami Slovenskej komory stredných zdravotníckych pracovníkov z poverenia Výboru Národnej rady pre zdravotníctvo dávam návrh, aby sme vládny návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov (tlač 1248) presunuli na januárové zasadnutie Národnej rady. I. Presperín, podpredseda NR SR: Ďakujem. Budeme hlasovať o tomto návrhu neskôr. Teraz ďakujem pánu ministrovi Kováčovi. Ďalším bodom programu je druhé čítanie o vládnom návrhu zákona o ochrane pamiatkového fondu . Vládny návrh zákona ste dostali pred prvým čítaním ako tlač 1135 a spoločnú správu výborov schválenú gestorským výborom máte ako tlač 1135a. Vládny návrh zákona odôvodní minister kultúry Slovenskej republiky Milan Kňažko. Prosím pána ministra, aby sa ujal slova. M. Kňažko, minister kultúry SR: Vážený pán podpredseda, vážené panie poslankyne, páni poslanci, dámy a páni, ako je vám známe, a to nielen z prvého čítania predloženého návrhu zákona, zákon o ochrane pamiatkového fondu je súčasťou uceleného systému legislatívnych noriem a opatrení na záchranu, využitie a prezentáciu jednotlivých zložiek a súčastí kultúrneho dedičstva, ktoré rámcuje Deklarácia Národnej rady Slovenskej republiky o ochrane kultúrneho dedičstva z 28. februára 2001. Kým zákon o knižniciach z roku 2000, novela zákona o múzeách a galériách z tohto roku, ako aj Ministerstvom vnútra Slovenskej republiky pripravovaný archívny zákon riešia ochranu podstatnej časti hnuteľného kultúrneho dedičstva takpovediac pod strechou, t. j. prevažne štátom a územnou samosprávou spravovaných objektov, zákon o ochrane pamiatkového fondu má podstatne iné východiská. Ním sa dostávame do sféry záujmov súkromného a podnikateľského sektora, cirkví, štátnych a neštátnych organizácií, miest a obcí. Vstupujeme na rozsiahle pamiatkové územia a do krajiny. Preto bola celá príprava návrhu zákona zložitá, v procese trvalého vývoja nášho právneho systému obsahovo a časovo náročná. Tým však, samozrejme, nechcem ospravedlňovať prípadné čiastkové chyby a drobné nedostatky tohto návrhu. Aj preto vítam pripomienky uvedené v spoločnej správe výborov Národnej rady Slovenskej republiky. Ako už bolo v tomto zákonodarnom orgáne uvedené v prvom čítaní, vypracovanie a predloženie návrhu zákona o ochrane pamiatkového fondu je odôvodnené najmä nevyhnutnosťou zmeny súčasnej právnej úpravy. Terajší zákon o štátnej pamiatkovej starostlivosti vychádza z vtedajších podmienok socialistického systému, zo štátneho vlastníctva väčšiny pamiatok a z centrálneho monopolu na zabezpečovanie prípravných, projektových a realizačných kapacít. Prioritou predloženého návrhu je ochrana pamiatkového fondu ako konkrétna činnosť zameraná na predchádzanie a obmedzovanie nepriaznivých vplyvov, ako aj odstraňovanie takýchto zásahov do pamiatok a pamiatkových území, ktoré ich ohrozujú, poškodzujú alebo ničia. Vypracovaniu návrhu zákona predchádzala podrobná analýza a primeraná aplikácia vhodných predpisov zo zahraničia, ako aj prístupov a opatrení, ktoré pre Slovenskú republiku vyplývajú z ratifikovaných dokumentov, najmä z dohovorov Rady Európy a z dohovorov UNESCO. Zásadnou zmenou v porovnaní s platnou právnou úpravou je zriadenie pamiatkového úradu a krajských pamiatkových úradov ako orgánov špecializovanej štátnej správy vo veciach ochrany pamiatkového fondu. Tým sa zjednodušujú administratívne postupy pri vyhlasovaní, zmenách a zrušovaní vyhlásenia a pri vydávaní rozhodnutí. Predovšetkým sa však odstraňuje doterajšia duplicita v rozhodovaní vo veciach ochrany a obnovy pamiatkového fondu. Vytvorenie špecializovanej štátnej správy z doterajších organizačných zložiek je zároveň v súlade s podobnými fungujúcimi organizačnými modelmi vo viacerých európskych štátoch, napríklad v Rakúsku a Nemecku. Návrh je zároveň v súlade s koncepciou reformy štátnej správy, ktorá takýto organizačný model predpokladá. Sídla súčasných stredísk a pracovísk pamiatkového ústavu umožňujú vytvoriť navrhovaný model špecializovaných orgánov už v súčasnosti. Pre úplnosť ešte poznamenávam, že pamiatkové úrady sa zriadia na báze terajšieho pamiatkového ústavu vrátane delimitácie pracovníkov a nutného materiálno-technického vybavenia z okresných a krajských úradov. Z týchto dôvodov nedochádza k novým požiadavkám na štátny rozpočet. Osobitne oceňujem, že na príklade postavenia orgánov colnej správy a daňovej správy je možné úspornejšie konštituovať aj pamiatkový úrad na báze krajských pracovísk a ústredného riaditeľstva. Dva stupne rozhodovania podľa správneho konania budú dosiahnuté v rámci úradu, ktorý je z hľadiska rozpočtu a personálneho zabezpečenia jedným právnym subjektom, čím sa ušetrí značný administratívny aparát v prospech odborného výkonu vo veciach ochrany pamiatok. Ďakujem poslancom zainteresovaných výborov za porozumenie aj pre novú úpravu úloh a pôsobnosti krajských úradov, okresných úradov, najmä však samosprávnych krajov, nadväzne na zákon č. 416/2001 Z. z., ktorý bol prijatý v čase, keď tento návrh bol už predložený vládou Slovenskej republiky Národnej rade Slovenskej republiky. Ďakujem tiež pracovníkom odboru legislatívy a aproximácie práva Kancelárie Národnej rady Dr. Záhradníkovi, Dr. Kubicovej za dobrú spoluprácu, ktorá vo viacerých detailoch pomohla zlepšiť záverečný text predlohy. Verím, že aj váš konštruktívny prístup k návrhu zákona o ochrane pamiatkového fondu v druhom čítaní bude prínosom k jeho konečnému zneniu a prijatiu v takej podobe, ktorá bude v praxi účinným nástrojom ochrany tejto podstatnej zložky nášho kultúrneho dedičstva. Vážené panie poslankyne, páni poslanci, ďakujem za pozornosť.